中原民謠 燕京小
作者：周麟之
朝代：宋

paragraphs: 燕京小，鉅防絡野長蛇繞。
展闢城池數倍寬，帝居占盡民居少。
通天百尋殿十重，金爵觚棱在半空。
萬戶千門歌舞窄，不知九市人聲寂。
時時日曀盲風來，殺氣冥濛胡舞塞。
舊來寢處穹廬中，今乃燕坐阿房宮。
猶嫌北方地寒苦，又欲南嚮觀華風。
汴都我宋興王宅，二百年來立宗祏。
一朝飛瓦下雲端，盡毀前模變新飾。
故老慟哭壯士讙，吾寧忍死不忍觀。
只恐金碧塗未乾，死胡濺血川原丹。
羣兒拍手歌相和，此地寧容犬羊涴。
旄頭夜落五雲開，還與吾皇泰微坐。